مآثر عالمگیری

مآثر عالمگیری (معنی: ) مغل بادشاہ اورنگ زیب کے عہد کی ایک فارسی تاریخ ہے۔ یہ 1710ء میں محمد ساقی مستعد خاں نے مکمل کی جو مغلیہ دربار کے ایک منتظم تھے اور یہ تصنیف اورنگ زیب کی وفات کے تین سال بعد مکمل ہو سکی۔ مغلیہ سلطنت کے محققین کے نزدیک یہ اورنگ زیب کے دورِ حکومت کا اہم بنیادی ماخذ سمجھا جاتا ہے۔

 تصنیف 
مصنف محمد ساقی مستعد خاں احمد نگر میں پیدا ہوئے۔ ان کی پرورش اُن کے رضاعی باپ بختاور خاں نے کی جو شہنشاہ اورنگ زیب کے ندیم تھے اور مِرآۃُ العالم کے نام سے ایک تاریخ بھی لکھ چکے تھے۔ مستعد خاں نے بختاور خاں کے دیوان اور منشی کے طور پر خدمت کی۔ بختاور خاں کی وفات کے بعد وہ شاہی خدمت میں داخل ہوئے اور 1685ء سے دربار کی مختلف انتظامی ذمہ داریاں سنبھالتے رہے جن میں شاہی مصوری کا کارخانہ، قالین بافی کی ورکشاپ اور خزانہ شامل تھے۔ اسی بنا پر محققہ ساجدہ علوی انھیں اورنگزیب کے دور میں شاہی دربار کا چشم دید گواہ قرار دیتی ہیں۔

اورنگ زیب نے سرکاری تواریخ کی تدوین پر پابندی لگا دی تھی حالانکہ یہ مغلیہ دربار کی دیرینہ روایت تھی۔ اس پابندی کے باعث شہنشاہ کے مورخ محمد کاظم کی تصنیف ایک دہائی کی تاریخ کے بعد ہی رک گئی۔ یہ سرکاری تاریخ عالمگیر نامہ کے نام سے معروف ہے۔ مستعد خاں کے مطابق اس پابندی کی وجہ یہ تھی کہ اورنگ زیب دربار کی نمود و نمائش کم کرنا چاہتے تھے جب کہ مؤرخ جادو ناتھ سرکار کے خیال میں اصل سبب انتظامیہ کی بگڑتی ہوئی مالی حالت تھی۔ اورنگ زیب کی وفات (1707ء) کے بعد ان کے سابقہ کاتب اور دربار کے معزز رکن عنایت اللہ خاں نے مستعد خاں کو پورے عہدِ عالمگیری کی تاریخ لکھنے پر آمادہ کیا اور اس مقصد کے لیے شاہی آرکائیوؤں تک رسائی بھی مہیا کی۔ مآثرِ عالمگیری 1710ء میں مستعد خان نے مآثرِ عالمگیری کو اپنے سرپرست عنایت اللہ خاں کی خدمت میں پیش کیا اور یوں اس کی تصنیف مکمل ہوئی۔
 مواد 
مآثرِ عالمگیری شہنشاہ اورنگ زیب کی حکمرانی کی فارسی زبان میں لکھی گئی تاریخ ہے۔ یہ دو حصوں پر مشتمل ہے۔ مستعید خان کے اپنے بیان کے مطابق اس کا پہلا حصہ سرکاری تاریخ عالمگیر نامہ کے ابتدائی دس برسوں کا خلاصہ ہے۔ ساجدہ علوی کے مطابق اس حصے میں مرآۃ العالم سے بھی استفادہ نظر آتا ہے۔ دوسرا حصہ آخری چالیس برسوں کا احاطہ کرتا ہے اور زیادہ تر مصنف کے ذاتی مشاہدات اور عینی گواہوں سے ان کی براہ راست گفتگو پر مبنی ہے۔ اس میں شاہی آرکائیوؤں سے حاصل شدہ کئی سرکاری دستاویزات (جیسے فرامین اور شاہی مکتوبات) بھی شامل ہیں۔ دوسری ہم عصر تواریخ کی طرح مآثر میں بھی اورنگ زیب کو اسلام کے علمبردار کے طور پر پیش کیا گیا ہے۔ مگر سابقہ شہنشاہوں کی سرکاری تاریخوں اور بعض دیگر ہم عصر تواریخ کے برعکس اس میں مداحانہ یا پرشکوہ اسلوب استعمال نہیں کیا گیا بلکہ سادہ اور صاف زبان میں واقعات درج کیے گئے ہیں۔ ہیرمان کولکے کے مطابق مآثر میں سیاسی انتظام میں بہتری کے لیے ایسے مشورے بھی دیے گئے ہیں جو اورنگ زیب کے جانشین شاہ عالم اول کے لیے موزوں تھے۔ مورخہ آڈری ٹرشکی کے خیال میں مآثرِ عالمگیری کی تاریخی صحت پر اس بات کا اثر پڑتا ہے کہ اس میں کئی روایتی بیانات شامل ہیں اور مصنف نے بعض پرانے واقعات اپنی یادداشت پر بنیاد رکھتے ہوئے بیان کیے ہیں۔

 مقام 
مآثرِ عالمگیری کو اورنگزیب کے دور حکومت کا ایک بنیادی ماخذ سمجھا جاتا ہے۔ اس کا فارسی متن مولوی آغا احمد علی نے مرتب کیا اور ببلوتھیکا انڈیکا سے شائع کیا۔ بعد ازاں مؤرخ جادو ناتھ سرکار نے اسے 1947ء میں انگریزی میں ترجمہ کیا جس سے اس کی شہرت میں اضافہ ہوا اور اس دور کے محققین میں اسے زیادہ قبولیت ملی۔ مغلیہ تاریخ نویسی میں یہ متن اکثر اس مؤقف کے حق میں حوالہ کے طور پر پیش کیا جاتا ہے کہ اورنگ زیب کا عہد مذہبی طور پر تناؤ اور تقسیم کا دور تھا۔ اس کا اردو زبان میں ترجمہ مولوی محمد فدا طالب نے سنہ 1932ء میں کیا تھا۔

 حوالہ جات 

 بیرونی روابط 
 مآثر عالمگیر کا اردو ترجمہ (ریختہ برقی کتب پر)

زمرہ:فارسی زبان کا ادب
زمرہ:مغلیہ ادب